அகரமுதலியியல் குறித்த உரசல்கள்/தமிழ் நிகண்டுகளின் பதிப்புத்தடம்.தமிழ் நிகண்டுகளின் பதிப்புத்தடம்.மா. சற்குணம்,  வியாழன் 21, ஏப்ரல்,  2011.தமிழில் தோன்றிய கருவி நூல்களாகிய நிகண்டுகள் என்பவையே அகராதிகளுக்கு ஆதார நூல்களாக அமைந்தன. தமிழ் நிகண்டுகளில் சில அச்சாகாமற் போக, அச்சிடப்பட்டவற்றுள்ளும் சில எங்கும் கிடைக்காத அளவிற்கு அருகிப் போய்விட்டன. சில நிகண்டுகள் மட்டுமே பல முறை பதிப்பிக்கப் பெறுதற்குரிய பேறு பெற்றன. அவை குறித்த ஒரு கண்ணோட்டமே இக்கட்டுரை..இந்திய மொழிகள் சிலவற்றுள் அகராதி வடிவில் செய்யப் பெற்ற நூல்களும் நிகண்டுகள் எனும் பெயர் பெற்றுள்ளன. எனினும் செய்யுள் வடிவில் இயற்றப் பெற்றனவே தமிழ் நிகண்டுகள். உ.வே.சா. நூல் நிலையம் 1983இல் வெளியிட்ட அகராதி நிகண்டு என்னும் நூல் மட்டும் அகராதி வடிவில் அமைந்துள்ளது. தமிழில் மொழி நோக்கிலன்றி மருத்துவம், சோதிடம் போன்ற துறைகளிலும் நிகண்டுகள் தோன்றியுள்ளன..மொழி சார்ந்த நிலையில் 25 நிகண்டுகள் பதிப்பிக்கப் பெற்றன. இப்பணி 1819 முதல் இன்று வரை நடைபெற்று வருகிறது. இத்துறையில் சேந்தன் திவாகரம், பிங்கலந்தை, உரிச்சொல் நிகண்டு, சூடாமணி நிகண்டு ஆகியன மட்டும் பல பதிப்புகளைப் பெற்றன. பெரும்பாலானவை ஒருமுறை மட்டும் பதிப்பிக்கப் பெற்றன. அண்மையில் பேராசிரியர் ச.வே. சுப்பிரமணியன் மெய்யப்பன் தமிழ் ஆய்வகம் வழி வெளியிட்ட பெருநூல் பல நிகண்டுகளுக்கு மறுபதிப்பாக வாய்த்தமை குறிப்பிடத்தக்கது.